SL Uradni list Evropske unije C 71/21

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 71/10)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PROSCIUTTO DI NORCIA“

ES št.: IT-PGI-0117-1554-11.07.2007

ZGO ( X ) ZOP ( )

1. Spremenjena postavka v specifikaciji proizvoda:

— Ime proizvoda — Opis proizvoda — Geografsko območje — Dokazilo o poreklu — Metoda pridobivanja — Povezava — Označevanje — Nacionalne zahteve — Drugo [navedite]

2. Vrsta spremembe:

— Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek — Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) — Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Opis proizvoda:

Člen 3 proizvodne specifikacije, ki opredeljuje priznanje, se nanaša na „težkega odraslega prašiča“ kot surovino za proizvodnjo „Prosciutto di Norcia“ z zaščiteno geografsko označbo. Glede na to, da obstaja točna opredelitev „težkega odraslega prašiča“, menimo, da je primerno v proizvodno specifikacijo jasno zabeležiti značilnosti „težkega odraslega prašiča“, s čimer bi se zagotovili primernejše informacije za nadzorne organe in bolj zanesljivi podatki za potrošnike.

3.2 Dokazilo o poreklu:

Primerno je, da se v člen 7 vključi informacije o izvoru, ki niso navedene v veljavni proizvodni specifikaciji.

3.3 Nacionalne zahteve:

Iz proizvodne specifikacije se črtajo vse navedbe nadzorne dejavnosti, ki jo opravlja Konzorcij, saj je nezdružljiva z določbami iz členov 10 in 11 Uredbe (ES) št. 510/06.

ENOTNI DOKUMENT

UREDBA SVETA (ES) št. 510/2006

„PROSCIUTTO DI NORCIA“

ES št.: IT-PGI-0117-1554-11.07.2007

ZGO (X) ZOP ( )

1. Ime:

„Prosciutto di Norcia“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda [Priloga II]:

Razred 1.2 – Mesni izdelki

3.2 Opis proizvoda, za katerega se uporablja ime iz točke 1:

„Prosciutto di Norcia ZGO“ je sušeni pršut, ki mora ob sprostitvi na trg imeti značilno „hruškasto“ obliko in težo najmanj 8,5 kg, pri rezanju je kompakten, in je od rožnate do rdeče barve. Zanj je značilen rahlo začinjen vonj in rahlo slan okus.

3.3 Surovine (samo za predelane proizvode):

„Prosciutto di Norcia ZGO“ se proizvaja iz stegen prašičev tradicionalnih vrst Large White Italiana in Landrace Italiana, kot sta bili izboljšani na podlagi genealoškega registra, ali potomcev merjascev iste vrste; iz potomcev merjascev pasme Duroc Italiana, kakor je bila izboljšana na podlagi italijanskega genealoškega registra; dovoljeni so tudi potomci merjascev drugih vrst ali merjascev mešanih vrst, pod pogojem, da prihajajo iz shem izbora ali križanja, katerih namen ni nezdružljiv z italijanskim genealoškim registrom za proizvodnjo težkega prašiča. Glede izvora prašičev ni geografske omejitve.

Kljub vsemu pa so izključeni prašiči z antitetičnimi značilnostmi, s posebnim poudarkom na občutljivosti na stres (PSS) ter pasme prašičev, ki niso v skladu z določbami proizvodne specifikacije in čistokrvne živali naslednjih pasem Landrace Belga, Hampshire, Pietrain, Duroc in Spotted Poland.

3.4 Krma (samo za proizvode živalskega izvora):

Uporabljena krma mora biti v skladu s trgovinskimi standardi. Poleg vzrejnih tehnik mora krma pomagati zagotoviti vzrejo težkih prašičev s postopno vedno večjimi dnevnimi obroki hrane.

Za prehrano prašičev od 30 do 80 kilogramov žive teže se uporablja krma iz preglednice št. 1 in 2 proizvodne specifikacije z vsebnostjo suhe snovi žitaric najmanj 45 % celote. Za prehrano prašičev nad 80 kg žive teže se uporablja zgolj krma iz preglednice št. 2 z vsebnostjo suhe snovi žitaric najmanj 55 % celote.

Istočasna raba sirotke in pinjenca ne sme preseči 15 litrov na glavo živine dnevno.

Vsebnost dušika povezanega z drožmi mora biti manjši od 2 %.

Istočasna raba krompirja in manioke v posušeni obliki ne sme presegati 15 % suhe snovi obroka. Pri vseh zgoraj navedenih parametrih je dovoljeno odstopanje do 10 %.

Značilnosti sestave obroka morajo biti ustrezne za zadovoljevanje potreb živali v različnih stopnjah vzreje glede na cilje proizvodne specifikacije.

Obrokom se lahko dodajo minerali in vitamini, in sicer v mejah, določenih v veljavni splošni zakonodaji.

3.5 Posebni proizvodni postopki, ki jih je treba izvajati na opredeljenem geografskem območju:

Stopnje proizvodnje in sušenje „Prosciutto di Norcia“ se morajo izvajati v okviru proizvodnega ozemlja, kot je opredeljeno v točki 4.

3.6 Posebna pravila za rezanje, ribanje, pakiranje itd.:

–

3.7 Posebna pravila za označevanje:

„Prosciutto di Norcia“ mora ob sprostitvi na trg imeti ustrezno oznako, ki opredeljuje proizvod. Oznaka je sestavljena iz logotipa z napisom „Prosciutto di Norcia“, označena z vročim žigom. Zaščitena geografska označba „Prosciutto di Norcia“ mora biti na oznaki prikazana z razločnimi in neizbrisljivimi črkami in se mora jasno razlikovati od vseh drugih napisov na oznaki, imenu takoj sledi navedba „Indicazione Geografica Protetta“, in/ali kratica „IGP“, ki mora biti prevedena v jezik države, v kateri se proizvod prodaja. Te navedbe so dodane logotipu označbe. Prepovedano je dodajanje kakršnih koli opisov, ki niso izrecno določeni.

Dovoljena pa je uporaba navedb, ki se nanašajo na ime ali imena podjetij ali zasebne blagovne znamke, pod pogojem, da ne hvalijo proizvoda in ne zavajajo kupcev, kot tudi ime gospodarstev s prašiči, iz katerih izhaja proizvod.

4. Jedrnata opredelitev geografskega območja:

Geografsko območje obdelave „Prosciutto di Norcia“ zajema občine Norcia, Preci, Cascia, Monteleone Spoleto in Poggiodomo, ki se nahajajo nad 500 m nadmorske višine.

5. Povezava z geografskim območjem:

5.1 Posebnost geografskega območja:

Za geografsko območje iz točke 4 so značilne gorske verige, ki preprečujejo prodor vlažnega morskega zraka, to je pretežno apnenčasto območje, kar omogoča disperzijo padavinskih voda. Te značilnosti skupaj z znanjem in strokovnostjo, ki ju je prebivalstvo pridobilo v preteklosti na področju pastirstva ter obdelave svinjskih delov, so na tem geografskem območju omogočili oblikovanje optimalnega naravnega in človeškega okolja za proizvodnjo kakovostnega pršuta.

5.2 Posebnost proizvoda:

„Prosciutto di Norcia“ je pri rezu kompakten, ima značilno rožnato do rdečo barvo, značilen rahlo začinjen vonj ter rahlo slan okus.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Lastnosti „Prosciutto di Norcia ZGO“ so tesno povezane z okoljskimi razmerami in tudi s človeškim dejavnikom, od katerega je odvisna obdelava. Naravno okolje območja je izredno naklonjeno postopku zorenja in sušenja zaradi podnebnih razmer in strukture ozemlja, kot je opisano v točki 5.1. Poleg tega pa je umetnost shranjevanja svinjskega mesa v območju Nursino znana že iz časov Rimljanov. Prav zaradi revnega gorskega kmetijstva in obdobja neaktivnosti zaradi mrzlih zim, so se območni prebivalci specializirali v dejavnostih povezanih s pastirstvom. Pastirstvo je imelo podporo v času Republike in Rimskega imperija, kot tudi v času Papeške države, ki je skušala vrednotiti podeželje Lacija. Kmetje so bili tako že dobri poznavalci anatomije, zakola, obdelave in shranjevanja svinjskih kosov, katerih značilnosti se ohranjajo še danes, ter so te soljene in sušene proizvode prodajali v bližnji okolici.

Sklic na objavo specifikacije:

Celotno besedilo proizvodne specifikacije je na voljo na spletni strani:

— na naslednji povezavi: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all'esame dell'UE (Reg CE 510/2006)“.

(1) UL L 93, 31.3.2006, str. 12.